CELEX: 52021PC0071
Language: el
Date: 2021-02-18
Title: Πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας (ΕΕ) 2017/2397 σχετικά με τα μεταβατικά μέτρα για την αναγνώριση πιστοποιητικών τρίτων χωρών

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 18.2.2021
            COM(2021) 71 final
            2021/0039(COD)
            Πρόταση
            ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ 
            για την τροποποίηση της οδηγίας (ΕΕ) 2017/2397 σχετικά με τα μεταβατικά μέτρα για την αναγνώριση πιστοποιητικών τρίτων χωρών
            (Κείμενο που παρουσιάζει ενδιαφέρον για τον ΕΟΧ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Σκοπός της παρούσας πρότασης είναι η τροποποίηση των μεταβατικών διατάξεων της οδηγίας (ΕΕ) 2017/2397 σχετικά με την αναγνώριση των επαγγελματικών προσόντων στην εσωτερική ναυσιπλοΐα (στο εξής: οδηγία) για την κάλυψη των πιστοποιητικών επαγγελματικών προσόντων, των ναυτικών φυλλαδίων και των ημερολογίων πλοίου που εκδίδονται από τρίτες χώρες (στο εξής: έγγραφα τρίτων χωρών). 
            
            
               Το άρθρο 38 της οδηγίας θεσπίζει μεταβατικά μέτρα σχετικά με τα πιστοποιητικά επαγγελματικών προσόντων, τα ναυτικά φυλλάδια και τα ημερολόγια πλοίου που έχουν εκδοθεί πριν από τις 18 Ιανουαρίου 2022 (η ημέρα που έπεται της λήξης της προθεσμίας μεταφοράς της οδηγίας στο εθνικό δίκαιο). Κατά γενικό κανόνα, τα εν λόγω έγγραφα εξακολουθούν να ισχύουν στις εσωτερικές πλωτές οδούς της Ένωσης στις οποίες ίσχυαν πριν από την εν λόγω ημερομηνία, για μέγιστη χρονική περίοδο 10 ετών. 
            
            
               Ωστόσο, έκτος από τα διπλώματα κυβερνήτη του Ρήνου που αναφέρονται στο άρθρο 1 παράγραφος 5 της οδηγίας 96/50/ΕΚ, η οδηγία (ΕΕ) 2017/2397 δεν προβλέπει κανένα μεταβατικό μέτρο σχετικά με έγγραφα που έχουν εκδοθεί από τρίτες χώρες και τα οποία αναγνωρίζονται επί του παρόντος από τα κράτη μέλη μονομερώς ή σύμφωνα με τις οικείες διεθνείς συμφωνίες.
            
            
               Κατά συνέπεια, από τις 17 Ιανουαρίου 2022 τα έγγραφα τρίτων χωρών θα αναγνωρίζονται στην Ένωση μόνο αφού η Επιτροπή εκδώσει εκτελεστική πράξη δυνάμει του άρθρου 10 παράγραφος 5 της οδηγίας η οποία θα αναγνωρίζει στην Ένωση τα έγγραφα που εκδίδονται από τις εν λόγω τρίτες χώρες. 
            
            
               Δεδομένου ότι η διαδικασία για την αναγνώριση εγγράφων τρίτων χωρών βασίζεται στην αξιολόγηση των συστημάτων πιστοποίησης της αιτούσας τρίτης χώρας προκειμένου να διαπιστώνεται κατά πόσον η έκδοση των πιστοποιητικών, των ναυτικών φυλλαδίων ή των ημερολογίων πλοίου που αναφέρονται στο αίτημα υπόκειται σε απαιτήσεις που είναι ταυτόσημες με εκείνες που καθορίζονται στην οδηγία, δεν φαίνεται πιθανό να ολοκληρωθεί η διαδικασία αναγνώρισης πριν από τις 17 Ιανουαρίου 2022. 
            
            
               Πρώτον, προκειμένου να ολοκληρωθεί η εν λόγω διαδικασία πριν από τη συγκεκριμένη ημερομηνία, οι ενδιαφερόμενες τρίτες χώρες θα έπρεπε να εναρμονίσουν την οικεία εθνική νομοθεσία με τις απαιτήσεις που ορίζονται στην οδηγία.
            
            
               Δεύτερον, η Επιτροπή θα έπρεπε να αξιολογήσει το σύστημα πιστοποίησης της αιτούσας τρίτης χώρας και να εκδώσει εκτελεστική πράξη δυνάμει του άρθρου 10 παράγραφος 5 της οδηγίας.
            
            
               Ελλείψει εκτελεστικής πράξης δυνάμει του άρθρου 10 παράγραφος 5 της οδηγίας, η οποία να αναγνωρίζει στην Ένωση τα έγγραφα που εκδίδονται από την ενδιαφερόμενη τρίτη χώρα, δεν θα επιτρέπεται στα άτομα που κατέχουν τα έγγραφα που εκδόθηκαν από την εν λόγω τρίτη χώρα να εκτελούν πλόες σε εσωτερικές πλωτές οδούς της Ένωσης. 
            
            
               Η κατάσταση αυτή θα μπορούσε να δημιουργήσει σημαντικές πρακτικές δυσκολίες, ιδίως όσον αφορά τη ναυσιπλοΐα στον Δούναβη, καθώς τα μέλη πληρώματος που κατέχουν έγγραφα τρίτων χωρών αντιπροσωπεύουν σημαντικό μέρος του εργατικού δυναμικού. 
            
            
               Στόχος της παρούσας πρότασης είναι να προβλεφθεί επαρκής προθεσμία κατά τη διάρκεια της οποίας ένα κράτος μέλος θα μπορεί να εξακολουθήσει να αναγνωρίζει —βάσει των οικείων εθνικών απαιτήσεων που έχουν θεσπιστεί πριν από τις 16 Ιανουαρίου 2018 και όσον αφορά το έδαφος του εν λόγω κράτους μέλους– έγγραφα τρίτων χωρών τα οποία αναγνωρίζονται επί του παρόντος από το εν λόγω κράτος μέλος μονομερώς ή βάσει διεθνούς συμφωνίας. Το πεδίο εφαρμογής αυτού του μεταβατικού μέτρου περιορίζεται στα έγγραφα που εκδίδονται πριν από την καταληκτική ημερομηνία (18 Ιανουαρίου 2023), η οποία ορίζεται σε σχέση με την ημέρα που έπεται της λήξης της προθεσμίας μεταφοράς της οδηγίας στο εθνικό δίκαιο (17 Ιανουαρίου 2022) η οποία παρατάθηκε κατά ένα έτος. Η εν λόγω καταληκτική ημερομηνία λαμβάνει υπόψη το γεγονός ότι, πρώτον, η τρίτη χώρα που υποβάλει αίτημα αναγνώρισης θα πρέπει να εναρμονίσει τις απαιτήσεις της με εκείνες που ορίζονται στην οδηγία και, δεύτερον, ότι η Επιτροπή θα πρέπει να αξιολογήσει τα συστήματα πιστοποίησης της αιτούσας τρίτης χώρας και, κατά περίπτωση, να εκδώσει εκτελεστική πράξη δυνάμει του άρθρου 10 παράγραφος 5 της οδηγίας.
            
            
               Σκοπός της λύσης αυτής είναι να διασφαλιστεί η ομαλή μετάβαση στο σύστημα αναγνώρισης εγγράφων τρίτων χωρών που προβλέπεται στο άρθρο 10 της οδηγίας, με την πρόβλεψη της απαραίτητης χρονικής περιόδου προκειμένου να δοθεί στις τρίτες χώρες η δυνατότητα να εναρμονίσουν τις απαιτήσεις τους με εκείνες που ορίζονται στην οδηγία, καθώς και να μπορέσει η Επιτροπή να αξιολογήσει τα συστήματα πιστοποίησής τους και, κατά περίπτωση, να εκδώσει εκτελεστική πράξη δυνάμει του άρθρου 10 παράγραφος 5 της οδηγίας. Παράλληλα, θα διασφαλιστεί ασφάλεια δικαίου για τους ιδιώτες και τους οικονομικούς φορείς που δραστηριοποιούνται στον τομέα των εσωτερικών πλωτών μεταφορών. 
            
            
               Επιπλέον, είναι απαραίτητο να ληφθεί υπόψη το γεγονός ότι, μόλις η Επιτροπή αναγνωρίσει τα πιστοποιητικά επαγγελματικών προσόντων που έχουν εκδοθεί από τρίτη χώρα, η ενδιαφερόμενη τρίτη χώρα μπορεί να εκδώσει νέα πιστοποιητικά σε ανταλλαγή των εγγράφων που υπόκεινται στις μεταβατικές ρυθμίσεις. Στο πλαίσιο αυτό, είναι απαραίτητο να διευκρινιστεί ότι τα εν λόγω νέα πιστοποιητικά θα αναγνωρίζονται σε όλες τις εσωτερικές πλωτές οδούς της Ένωσης μόνο με την επιφύλαξη του άρθρου 10 παράγραφος 3 της οδηγίας και υπό την προϋπόθεση ότι οι όροι της ανταλλαγής που εφαρμόζονται από την τρίτη χώρα έχουν κριθεί ταυτόσημοι με εκείνους που καθορίζονται στο άρθρο 38 παράγραφοι 1 και 3 της οδηγίας.
            
            
               Συνέπεια με τις ισχύουσες διατάξεις στον τομέα πολιτικής
            
            
               Η παρούσα πρόταση αποτελεί τροποποίηση του περιορισμένου πεδίου εφαρμογής της οδηγίας (ΕΕ) 2017/2397 και εισάγει μεταβατικές διατάξεις οι οποίες ισχύουν για τα έγγραφα τρίτων χωρών που είχαν αναγνωριστεί εντός ορισμένων κρατών μελών πριν από τις 18 Ιανουαρίου 2022. Αποσκοπεί στην αποφυγή διαταραχών της αγοράς εργασίας στον τομέα των εσωτερικών πλωτών μεταφορών. Ως εκ τούτου, η πρόταση συνάδει με την ισχύουσα νομοθεσία στον τομέα αυτόν. 
            
            
               •Συνέπεια με άλλες πολιτικές της Ένωσης
            
            
               Η πρόταση αφορά την ασφάλεια και την κινητικότητα στον τομέα των εσωτερικών πλωτών μεταφορών. Τροποποιεί την οδηγία (ΕΕ) 2017/2397 όσον αφορά την αναγνώριση εγγράφων τρίτων χωρών κατά τη μεταβατική περίοδο.
            
         
         
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Νομική βάση είναι το άρθρο 91 παράγραφος 1 της Συνθήκης για τη λειτουργία της Ευρωπαϊκής Ένωσης (ΣΛΕΕ).
            
            
               •Επικουρικότητα 
            
            
               Σκοπός της πρότασης είναι η τροποποίηση της οδηγίας (ΕΕ) 2017/2397, όπως απαιτείται για τους σκοπούς που περιγράφονται ανωτέρω. Το μόνο μέσο επίτευξης του επιδιωκόμενου στόχου είναι η έκδοση πράξης σε επίπεδο Ένωσης.
            
            
               •Αναλογικότητα
            
            
               Η προτεινόμενη οδηγία θεωρείται αναλογική, καθώς προβλέπει μια περιορισμένη και απαραίτητη νομική αλλαγή με την οποία αναμένεται να αποφευχθούν οι διαταραχές της αγοράς εργασίας και να διασφαλιστεί η ασφαλής και αποτελεσματική ναυσιπλοΐα στις εσωτερικές πλωτές οδούς. Δεν υπερβαίνει τα αναγκαία όρια για την επίτευξη του συγκεκριμένου στόχου. 
            
            
               •Επιλογή της νομικής πράξης
            
            
               Δεδομένου ότι ο σκοπός της παρούσας πρότασης είναι η τροποποίηση της οδηγίας (ΕΕ) 2017/2397, θα πρέπει να έχει την ίδια νομική μορφή. Ως εκ τούτου, η οδηγία του Ευρωπαϊκού Κοινοβουλίου και του Συμβουλίου αποτελεί την κατάλληλη νομική πράξη.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               Άνευ αντικειμένου, καθώς η πρόταση τροποποιεί ισχύουσα νομοθεσία. Επιπλέον, το πεδίο εφαρμογής της είναι εξαιρετικά περιορισμένο.
            
            
               •Διαβουλεύσεις με τα ενδιαφερόμενα μέρη
            
            
               Ο χάρτης πορείας της παρούσας πρωτοβουλίας δημοσιεύτηκε προς υποβολή παρατηρήσεων για διάστημα τεσσάρων εβδομάδων στον ιστότοπο σχετικά με τη βελτίωση της νομοθεσίας. Δεδομένου του εξαιρετικά περιορισμένου πεδίου εφαρμογής της τροποποίησης, δεν απαιτείται περαιτέρω δημόσια διαβούλευση σχετικά με την πρόταση. 
            
            
               •Συλλογή και χρήση εμπειρογνωσίας
            
            
               Το προτεινόμενο μέτρο αποτέλεσε αντικείμενο νομικής και τεχνικής ανάλυσης εντός της Επιτροπής προκειμένου να διασφαλιστεί ότι επιτυγχάνει τον επιδιωκόμενο σκοπό του ενώ παράλληλα περιορίζεται σε ό,τι είναι αυστηρά αναγκαίο.
            
            
               •Εκτίμηση επιπτώσεων
            
            
               Δεν απαιτείται εκτίμηση επιπτώσεων καθώς δεν υπάρχουν ουσιαστικά διαφορετικές επιλογές πολιτικής πέραν της προτεινόμενης. Σκοπός της πρότασης είναι να παραταθεί η υφιστάμενη κατάσταση για περιορισμένο χρονικό διάστημα.
            
            
               •Καταλληλότητα και απλούστευση του κανονιστικού πλαισίου
            
            
               Άνευ αντικειμένου.
            
         
         
            
               •Θεμελιώδη δικαιώματα
            
            
               Η πρόταση δεν επηρεάζει την εφαρμογή ή την προστασία των θεμελιωδών δικαιωμάτων.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Άνευ αντικειμένου.
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               Άνευ αντικειμένου.
            
            
               •Επεξηγηματικά έγγραφα 
            
            
               Η κοινοποίηση από τα κράτη μέλη των μέτρων μεταφοράς στο εθνικό δίκαιο που σχετίζονται με την πρόταση δεν πρέπει να συνοδεύεται από έγγραφο στο οποίο να εξηγείται η σχέση μεταξύ των συνιστωσών της τροποποιητικής οδηγίας και των αντίστοιχων μερών των πράξεων μεταφοράς στο εθνικό δίκαιο. Η Επιτροπή δεν κρίνει απαραίτητο ένα τέτοιο έγγραφο καθώς δεν απαιτείται για τις άλλες διατάξεις της οδηγίας (ΕΕ) 2017/2397. 
            
            
               ·Αναλυτική επεξήγηση των επιμέρους διατάξεων της πρότασης
            
            
               Το άρθρο 1 προσθέτει τις νέες παραγράφους 7 και 8 στο άρθρο 38 της οδηγίας (ΕΕ) 2017/2397.
            
            
               Η νέα παράγραφος 7 του άρθρου 38 παρέχει στα κράτη μέλη την επιλογή να εξακολουθήσουν να αναγνωρίζουν έγγραφα τρίτων χωρών με βάση τις οικείες εθνικές απαιτήσεις που έχουν θεσπιστεί πριν από την έναρξη ισχύος της οδηγίας (ΕΕ) 2017/2397 (16 Ιανουαρίου 2018). Η αναγνώριση περιορίζεται στις εσωτερικές πλωτές οδούς που βρίσκονται στο έδαφος του ενδιαφερόμενου κράτους μέλους και δεν μπορεί να έχει εφαρμογή πέραν της 17ης Ιανουαρίου 2032. Το πεδίο εφαρμογής του συγκεκριμένου μεταβατικού μέτρου μπορεί να καλύπτει μόνο τα έγγραφα που έχουν εκδοθεί από τρίτη χώρα πριν από την καταληκτική ημερομηνία (18 Ιανουαρίου 2023). 
            
            
               Στη νέα παράγραφο 8 του άρθρου 38 διευκρινίζεται ότι, όταν μια ενδιαφερόμενη τρίτη χώρα εκδίδει νέα πιστοποιητικά σε ανταλλαγή των εγγράφων που υπόκεινται στις μεταβατικές ρυθμίσεις, τα εν λόγω νέα πιστοποιητικά θα αναγνωρίζονται σε όλες τις εσωτερικές πλωτές οδούς της Ένωσης μόνο με την επιφύλαξη του άρθρου 10 παράγραφος 3 της οδηγίας και υπό την προϋπόθεση ότι οι όροι της ανταλλαγής που εφαρμόζονται από την τρίτη χώρα έχουν κριθεί ταυτόσημοι με εκείνους που καθορίζονται στο άρθρο 38 παράγραφοι 1 και 3 της οδηγίας.
            
            
               2021/0039 (COD)
            
            
               Πρόταση
            
            
               ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την τροποποίηση της οδηγίας (ΕΕ) 2017/2397 σχετικά με τα μεταβατικά μέτρα για την αναγνώριση πιστοποιητικών τρίτων χωρών
            
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91 παράγραφος 1,
            
         
         
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  1
               , 
            
            
               Έχοντας υπόψη τη γνώμη της Επιτροπής των Περιφερειών
                  2
               , 
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
               (1)Η οδηγία (ΕΕ) 2017/2397 του Ευρωπαϊκού Κοινοβουλίου και του Συμβουλίου
                  3
                καθορίζει μεταβατικά μέτρα ώστε να διασφαλιστεί η συνέχιση της ισχύος των πιστοποιητικών επαγγελματικών προσόντων, των ναυτικών φυλλαδίων και των ημερολογίων πλοίου που έχουν εκδοθεί πριν από τη λήξη της προθεσμίας μεταφοράς της στο εθνικό δίκαιο, καθώς και να παρασχεθεί εύλογο χρονικό περιθώριο στα ειδικευμένα μέλη πληρώματος προκειμένου να υποβάλουν αίτηση για ενωσιακό πιστοποιητικό επαγγελματικών προσόντων ή άλλο πιστοποιητικό που αναγνωρίζεται ως ισοδύναμο. Ωστόσο, με εξαίρεση τα διπλώματα κυβερνήτη του Ρήνου που αναφέρονται στο άρθρο 1 παράγραφος 5 της οδηγίας 96/50/ΕΚ του Συμβουλίου
                  4
               , τα εν λόγω μεταβατικά μέτρα δεν ισχύουν για τα πιστοποιητικά επαγγελματικών προσόντων, τα ναυτικά φυλλάδια και τα ημερολόγια πλοίου που έχουν εκδοθεί από τρίτες χώρες και τα οποία αναγνωρίζονται επί του παρόντος από τα κράτη μέλη βάσει των οικείων εθνικών απαιτήσεων που έχουν θεσπιστεί πριν από την έναρξη ισχύος της οδηγίας (ΕΕ) 2017/2397.
            
            
               (2)Το άρθρο 10 παράγραφοι 3, 4 και 5 της οδηγίας (ΕΕ) 2017/2397 καθορίζει τη διαδικασία και τους όρους αναγνώρισης των πιστοποιητικών, των ναυτικών φυλλαδίων ή των ημερολογίων πλοίου που έχουν εκδοθεί από αρχές τρίτης χώρας. 
            
            
               (3)Δεδομένου ότι η διαδικασία για την αναγνώριση εγγράφων τρίτων χωρών βασίζεται στην αξιολόγηση των συστημάτων πιστοποίησης της αιτούσας τρίτης χώρας προκειμένου να διαπιστώνεται κατά πόσον η έκδοση των πιστοποιητικών, των ναυτικών φυλλαδίων ή των ημερολογίων πλοίου που αναφέρονται στο αίτημα υπόκειται σε απαιτήσεις που είναι ταυτόσημες με εκείνες που καθορίζονται στην οδηγία (ΕΕ) 2017/2397, δεν φαίνεται πιθανό ότι η διαδικασία αναγνώρισης θα ολοκληρωθεί πριν από τις 17 Ιανουαρίου 2022.
            
            
               (4)Προκειμένου να διασφαλιστεί η ομαλή μετάβαση στο σύστημα αναγνώρισης εγγράφων τρίτων χωρών που προβλέπεται στο άρθρο 10 της οδηγίας (ΕΕ) 2017/2397, είναι απαραίτητο να προβλεφθούν μεταβατικά μέτρα με τα οποία θα δοθεί στις τρίτες χώρες ο αναγκαίος χρόνος για να εναρμονίσουν τις απαιτήσεις τους με εκείνες που ορίζονται στην εν λόγω οδηγία, στη δε Επιτροπή ο αναγκαίος χρόνος για να αξιολογήσει τα συστήματα πιστοποίησής τους και, κατά περίπτωση, να εκδώσει εκτελεστική πράξη δυνάμει του άρθρου 10 παράγραφος 5 της εν λόγω οδηγίας. Τα εν λόγω μέτρα θα διασφαλίσουν επίσης ασφάλεια δικαίου για τους ιδιώτες και τους οικονομικούς φορείς που δραστηριοποιούνται στον τομέα των εσωτερικών πλωτών μεταφορών. Υπό το πρίσμα των στόχων αυτών, είναι σκόπιμο να οριστεί η καταληκτική ημερομηνία για τα έγγραφα τρίτων χωρών που εμπίπτουν στο πεδίο εφαρμογής των εν λόγω μεταβατικών μέτρων με βάση την προθεσμία μεταφοράς της εν λόγω οδηγίας στο εθνικό δίκαιο με παράταση ενός έτους. 
            
            
               (5)Προκειμένου να διασφαλιστεί η συνέπεια με τα μεταβατικά μέτρα που εφαρμόζονται στα κράτη μέλη δυνάμει του άρθρου 38 της οδηγίας (ΕΕ) 2017/2397, τα μεταβατικά μέτρα που εφαρμόζονται στα πιστοποιητικά επαγγελματικών προσόντων, στα ναυτικά φυλλάδια και στα ημερολόγια πλοίου που έχουν εκδοθεί από τρίτες χώρες και αναγνωρίζονται από τα κράτη μέλη δεν θα πρέπει να ισχύουν πέραν της 17ης Ιανουαρίου 2032. Επιπλέον, η αναγνώριση των εν λόγω πιστοποιητικών επαγγελματικών προσόντων, ναυτικών φυλλαδίων και ημερολογίων πλοίου θα πρέπει να περιορίζεται στις εσωτερικές πλωτές οδούς της Ένωσης που βρίσκονται στο ενδιαφερόμενο κράτος μέλος.
            
            
               (6)Προκειμένου να διασφαλιστεί η συνέπεια με τα μεταβατικά μέτρα που εφαρμόζονται σε πιστοποιητικά επαγγελματικών προσόντων που εκδίδονται από κράτη μέλη, είναι σκόπιμο να διευκρινιστεί ότι τα πιστοποιητικά επαγγελματικών προσόντων που έχουν εκδοθεί από τρίτη χώρα σε ανταλλαγή των πιστοποιητικών που καλύπτονται από τις μεταβατικές ρυθμίσεις θα πρέπει να ισχύουν σε όλες τις εσωτερικές πλωτές οδούς της Ένωσης, υπό την προϋπόθεση ότι στην ενδιαφερόμενη τρίτη χώρα έχει χορηγηθεί αναγνώριση σύμφωνα με το άρθρο 10 παράγραφος 3 της οδηγίας (ΕΕ) 2017/2397 και ότι οι απαιτήσεις για την ανταλλαγή που εφαρμόζονται από την εν λόγω τρίτη χώρα έχουν κριθεί ταυτόσημες με εκείνες που προβλέπονται στο άρθρο 38 παράγραφοι 1 και 3 της εν λόγω οδηγίας όσον αφορά τα κράτη μέλη.
            
            
               (7)Ως εκ τούτου, προκειμένου να διασφαλιστεί νομική σαφήνεια και ασφάλεια δικαίου για τις εταιρείες και τους εργαζόμενους στον τομέα των εσωτερικών πλωτών μεταφορών, θα πρέπει να τροποποιηθεί αναλόγως η οδηγία (ΕΕ) 2017/2397. 
            
            
               (8)Προκειμένου τα κράτη μέλη να προχωρήσουν άμεσα στη μεταφορά στο εθνικό δίκαιο των μέτρων που προβλέπονται στην παρούσα οδηγία, η παρούσα οδηγία θα πρέπει να αρχίσει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης, 
            
            
               ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ: 
            
            
               Άρθρο 1
            
            
               Στο άρθρο 38 της οδηγίας (ΕΕ) 2017/2397 προστίθενται οι ακόλουθες παράγραφοι 7 και 8:
            
            
               «7. Έως τις 17 Ιανουαρίου 2032 τα κράτη μέλη μπορούν να συνεχίζουν να αναγνωρίζουν, βάσει των εθνικών απαιτήσεων των κρατών μελών που έχουν θεσπιστεί πριν από τις 16 Ιανουαρίου 2018, τα πιστοποιητικά επαγγελματικών προσόντων, τα ναυτικά φυλλάδια και τα ημερολόγια πλοίου που έχουν εκδοθεί από τρίτη χώρα πριν από τις 18 Ιανουαρίου 2023. Η αναγνώριση περιορίζεται στις εσωτερικές πλωτές οδούς στο έδαφος του ενδιαφερόμενου κράτους μέλους. 
            
            
               8. Τα πιστοποιητικά επαγγελματικών προσόντων που εκδίδονται από τρίτη χώρα σε ανταλλαγή των πιστοποιητικών επαγγελματικών προσόντων που αναφέρονται στην παράγραφο 7 ισχύουν σε όλες τις εσωτερικές πλωτές οδούς της Ένωσης με την επιφύλαξη του άρθρου 10 παράγραφος 3 και με την προϋπόθεση ότι οι όροι ανταλλαγής που εφαρμόζονται από την τρίτη χώρα έχουν κριθεί ταυτόσημοι με εκείνους που ορίζονται στις παραγράφους 1 και 3 του παρόντος άρθρου.».
            
            
               Άρθρο 2
            
         
         
            
               1.Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωσή τους με την παρούσα οδηγία έως τις 17 Ιανουαρίου 2022, το αργότερο. Ανακοινώνουν αμέσως στην Επιτροπή το κείμενο των εν λόγω διατάξεων.
            
            
               Οι διατάξεις αυτές, όταν θεσπίζονται από τα κράτη μέλη, περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
            
            
               2.Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εθνικού δικαίου τις οποίες θεσπίζουν στον τομέα που διέπεται από την παρούσα οδηγία.
            
            
               Άρθρο 3
            
            
               Η παρούσα οδηγία αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
            
            
               Άρθρο 4
            
            
               Η παρούσα οδηγία απευθύνεται στα κράτη μέλη.
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  
                        ΕΕ C της , σ. .
               
               
                  
                     (2)
                  
                        ΕΕ C […] της […], σ. […].
               
               
                  
                     (3)
                  
                        Οδηγία (EE) 2017/2397 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2017, σχετικά με την αναγνώριση των επαγγελματικών προσόντων στην εσωτερική ναυσιπλοΐα και την κατάργηση των οδηγιών 91/672/ΕΟΚ και 96/50/ΕΚ του Συμβουλίου (ΕΕ L 345 της 27.12.2017, σ. 53).
               
               
                  
                     (4)
                  
                        Οδηγία 96/50/ΕΚ του Συμβουλίου, της 23ης Ιουλίου 1996, σχετικά με την εναρμόνιση των προϋποθέσεων απόκτησης εθνικού πιστοποιητικού κυβερνήτη σκάφους εσωτερικής ναυσιπλοΐας για τη μεταφορά εμπορευμάτων και προσώπων στην Κοινότητα (ΕΕ L 235 της 17.9.1996, σ. 31).